སྤྱིར་ན།གནས་གཞན་དུ་སློབ་གཉེར་ལ་འགྲོ་བ་ནི་དོན་ལེགས་ཤོས་ཤིག་ཡིན་པ་སྨོས་མེད་དང་།ལྷག་ཏུ་ཁོར་ཡུག་བཟང་ལ་མི་གཞུང་ཁ་དབུགས་ཟབ་པའི་ས་ཁུལ་དུ་སློབ་འགྲིམས་བྱེད་པ་ནི།འཇོན་མི་སྐྱེད་སྲིང་གི་ཐབས་མཆོག་ཅིག་ཡིན་པ་སུས་མི་ཤེས།དེ་བཞིན་དེང་སྐབས་བོད་ཁུལ་གྱི་བོད་ཕྲུག་མང་བོ་རྒྱ་ནག་ནང་ཁུལ་དང་དེ་འབྲེལ་གྱི་ས་ཁུལ་གཞན་ལ་སློབ་གཉེར་དུ་གཏོང་བཞིན་པ་འདི་ཡང་དོན་བཟང་པོ་ཞིག་ཏུ་ཁས་འཆེས་པ་ལོས་ཡིན་མོད།ཞིབ་དུ་འདང་བརྒྱབ་ཅིང་དངོས་སུ་བརྟག་དཔྱད་ཅིག་བྱས་ཚེ།སེམས་པ་བློང་བློང་བོར་བཏང་འོངས་ཏེ་ཡིད་ལ་མི་བདེ་བའི་འཇིག་ཉེན་ཞིག་ཀྱང་སྐྱེ་ཡོང་།ཅུང་སྔ་མོ་ཞིག་ནས།བོད་ཕྲུག་དག་རྒྱ་ནག་ནང་ལོགས་སུ་སློབ་སྦྱོང་ལ་གཏོང་བའི་དཔེ་འདུག་ཅིང་།དེའང་ཀྲུང་གོ་གསར་བའི་ཚུན་ལ།གཙོ་བོ་བོད་དབུས་གཙང་གི་སློབ་ཕྲུག་མང་བོ་རྒྱུན་མ་ཆད་པར་རྒྱ་ནག་ནང་ལོགས་སྐམ་སར་མངགས་པ་རེད།ད་ལྟའི་བར།རྒྱ་ནག་ནང་ལོགས་ཞིང་ཆེན་སོ་སོའི་སློབ་འབྲིང་མང་བོརབོད་ལྗོངས་འཛིན་གྲྭཡོད་ཅིང་།པེ་ཅིང་དང་ཧྲང་ཧེ།ཁྲེན་ཏུ།ཁྲང་ཧྲ་སོགས་གྲོང་ཁྱེར་འགའ་ཤས་སུབོད་ལྗོངས་སློབ་འབྲིངཟེར་བའང་བཙུགས་ཡོད།ཆེས་ཐོག་མའི་སྐབས་ལ།ཐབས་འདི་བོད་ཡུལ་གྱི་སློབ་སྒྲུབ་ཆ་རྐྱེན་ཞན་པར་དམིགས་ཏེ་ལེགས་བསྒྱུར་གྱིས་བསྒྲུབས་པའི་བཟོ་འདུག་མོད།ཕྱིས་སུ།ཐབས་ཇུས་ལྟ་བུ་ཞིག་ཏུའང་བལྟས་པའི་ཚོར་བ་སྟེར།ཐབས་ཇུས་སུ་གྱུར་ཟིན་ཚེ།ཇུས་འདི་བཀོད་འོས་ཀྱི་ཚོགས་པ་ཁག་ནས་བསམ་བློ་ཞིབ་ཏུ་བཏང་ན་འགྲིག་མོད།ད་ལྟའི་བར་ཇུས་འདི་འགྲིག་མིན་ལའོས་མིདག་གིས་བསམ་འཆར་རམ་ཡུས་འདོན་དང་གནས་ལུགས་ཆེན་པོ་ནི་མ་བཤད་པར་མངོན་ཞིང་།འབངས་ཕལ་བ་མི་སེར་དག་ལ་མཚོན་ན།རང་གི་ཕྲུ་གུ་སྐྱ་ཟད་སྔོ་སྡུག་གི་སློབ་གསོའི་རྣམ་པ་ལས་བྲལ་ཏེ་སློབ་གྲྭ་ལེགས་པོ་དཔེ་ཁྲིད་དཔེ་མེད་བྱེད་ས་ཞིག་ཏུ་བསྐྱལ་བ་ཡིན་པས།མི་བདེ་བའི་ཚོར་བ་ཆེན་པོ་ག་ལ་འབྱུང་།དེའི་སྟབས་ཀྱིས།སྲོལ་འདི་ད་ལྟའི་བར་བསྐྱངས་འོངས་པ་ཡིན་ལ།ད་ལྟ་མུ་རུ་རྒྱས་ཏེ་མདོ་ཁམས་ས་ཆར་ཡང་ཚ་རླབས་འཕྱུར་བ་འདི་རེད།